**Základná škola pre žiakov s autizmom**

 **Breziny 256, 05562 Prakovce**

**ŠKOLSKÝ PORIADOK**

 **2021**

 **Úvod**

ZŠ pre žiakov s autizmom, Breziny 256, Prakovce poskytuje vzdelávanie žiakom s poruchou autistického spektra so zachovaným normointelektom. Výchovno-vzdelávacia činnosť prebieha v priestoroch Spojenej školy internátnej, Breziny 256, 05562 Prakovce. Žiaci školy sú povinní riadiť sa jej pravidlami a školským poriadkom.

Cieľom školy je príprava žiaka na ďalšie vzdelávanie na strednej škole s dôrazom na čo najlepšie zvládnutie sociálnych a komunikačných zručností a čo najoptimálnejšiu inklúziu do bežného života v súlade s Deklaráciou práv dieťaťa a Listinou základných práv a slobôd vo vzťahu ku žiakom a všetkým zamestnancom školy.

Školský poriadok je vypracovaný v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.

 **Článok I.**

 **PRÁVA A POVINNOSTI ŽIAKA A  JEHO ZÁKONNÉHO ZÁSTUPCU**

**1. Práva žiaka:**

* na ochranu zdravia a bezpečnosti pri vyučovaní,
* na komunikáciu s pedagogickými, odbornými aj nepedagogickými zamestnancami školy v duchu zásad humanity a tolerancie,
* vysloviť svoj názor a klásť otázky k prebratej téme,
* na zdôvodnenie klasifikácie a analýzu chýb v písomných prácach,
* požiadať o komisionálne skúšanie prostredníctvom zákonného zástupcu,
* požiadať o oslobodenie z vyučovania telesnej výchovy alebo iného predmetu alebo jeho časti na základe odporúčania lekára,
* zapojiť sa podľa vlastného záujmu do niektorej z foriem záujmovej činnosti, kedy škola sprístupňuje priestory tried, počítačovej učebne, knižnice a ihriska, relaxačnej miestnosti, keramickej dielne. Počas záujmovej činnosti je za žiakov zodpovedný vedúci záujmovej činnosti.
* na vzdelanie v štátnom jazyku a materinskom jazyku v rozsahu ustanovenom školským zákonom,
* na individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom školským zákonom,
* na bezplatné zapožičiavanie učebníc a učebných textov na povinné vyučovacie predmety,
* na úctu k jeho vierovyznaniu, svetonázoru, národnostnej a etnickej príslušnosti,
* na poskytovanie poradenstva a služieb spojených s výchovou a vzdelávaním,
* na organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny,
* na úctu k svojej osobe a na zabezpečenie ochrany proti fyzickému, psychickému a sexuálnemu násiliu,
* na slobodnú voľbu voliteľných a nepovinných predmetov v súlade so svojimi možnosťami, záujmami a záľubami v rozsahu ustanovenom vzdelávacím programom,
* na informácie týkajúce sa jeho osoby a jeho výchovno-vzdelávacích výsledkov,
* na individuálne vzdelávanie za podmienok ustanovených týmto zákonom podľa § 24 školského zákona,
* na náhradu škody, ktorá mu vznikla pri výchove a vzdelávaní alebo v priamej súvislosti s nimi; toto ustanovenie sa nevzťahuje na škodu podľa osobitného predpisu,
* žiak so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú.

**2. Povinnosti žiaka:**

* chodiť do školy vhodne a čisto oblečený a upravený,
* osvojovať si vedomosti a zručnosti a na vyučovanie sa pripravovať tak, aby dosahoval čo najlepšie výsledky,
* chrániť vlastné zdravie i zdravie iných, dbať o čistotu a poriadok počas vyučovania a pomáhať pri udržiavaní poriadku v škole, pred opustením učebne urobiť okolo svojho miesta poriadok,
* dodržiavať špecifické prevádzkové poriadky v jednotlivých odborných učebniach,
* šetriť školské zariadenie, chrániť ho pred poškodením a hospodárne zaobchádzať s učebnicami, učebnými pomôckami a zariadením školy; ak žiak poškodí úmyselne alebo z nedbanlivosti majetok ZŠ, je povinný škodu nahradiť
* v zmysle Dohovoru o právach dieťaťa a úloh Národného programu boja proti drogám na aktívnu ochranu pred šírením drog a omamných a psychotropných látok a ich prekurzorov v škole,
* prezúvať sa v objekte školy do čistej zdravotne vhodnej obuvi; obuv nesmie podrážkou farbiť ani inak poškodzovať podlahu,
* počas prestávok sa riadiť pokynmi dozor konajúcich učiteľov a asistenta učiteľa
* zdraviť všetkých zamestnancov školy a na začiatku a na konci vyučovacej hodiny pozdraviť vyučujúceho postavením sa,
* správať sa disciplinovane v škole a v školskej jedálni,
* slušne sa správať aj mimo školy, a to i v dňoch voľna a v čase prázdnin,
* neobmedzovať svojím konaním práva ostatných žiakov zúčastňujúcich sa výchovy a vzdelávania,
* dodržiavať školský poriadok školy a ďalšie vnútorné predpisy školy
* pravidelne sa zúčastňovať na výchove a vzdelávaní a riadne sa vzdelávať, ak školský zákon neustanovuje inak,
* ctiť si ľudskú dôstojnosť svojich spolužiakov a zamestnancov školy
* rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.

**3. Žiakovi je zakázané:**

* fajčiť, užívať a distribuovať alkoholické nápoje, psychotrópne látky a ich prekurzory a iné zdraviu škodlivé látky v objekte školy alebo pri činnostiach organizovaných školou,
* nosiť do školy alebo na činnosti organizované školou veci ohrozujúce zdravie a život (nože, zbrane, výbušniny a pod.), cenné predmety, veci nesúvisiace s vyučovaním a rozptyľujúce pozornosť pri vyučovaní (drahé šperky, vyššie sumy peňazí, zariadenia spotrebnej elektroniky); za prípadnú stratu alebo poškodenie nenesie škola zodpovednosť,
* používať počas vyučovania mobilný telefón. V prípade porušenia zákazu mobilný telefón a iné zakázané predmety odoberie vyučujúci žiakovi a odovzdá ho až zákonnému zástupcovi predvolanému do školy,
* zhotovovať akékoľvek obrazové alebo zvukovo-obrazové záznamy v priestoroch školy,
* manipulovať v priestoroch školy s otvoreným ohňom,
* manipulovať s oknami, žalúziami,  svetelnými vypínačmi a didaktickou technikou umiestnenou v učebniach môžu žiaci len so súhlasom učiteľa,
* manipulovať s vecami zabezpečujúcimi ochranu budovy a majetok školy,
* znečisťovať steny, ničiť zariadenia v priestoroch školy,
* vyhadzovať z okien odpadky a iné predmety,
* opúšťať počas prestávok budovu školy,
* správať sa hrubo a agresívne, používať vulgárne výrazy, šikanovať a vyvíjať akýkoľvek nátlak či násilie voči spolužiakom i zamestnancom školy.
* brať mimo školy prístroje a iné predmety zo školy bez súhlasu riaditeľky školy.
* v počítačovej učebni je zakázané navštevovať www stránky, ktoré svojím obsahom odporujú všeobecne platným etickým normám – pornografia, erotika, rasizmus, xenofóbia, násilie.
* žiakovi nie je dovolené obmedzovať alebo zneužívať iného žiaka fyzicky či psychicky ho týrať, zhotovovať videozáznamy porušujúce ľudské práva a ľudskú dôstojnosť a sú zakázané všetky formy a podoby šikanovania.

**4. Práva rodiča /zákonného zástupcu:**

* žiadať, aby sa v rámci výchovy a vzdelávania v škole poskytovali žiakom informácie a vedomosti vecne a mnohostranne v súlade so súčasným vedeckým poznaním sveta a v súlade s princípmi a cieľmi výchovy a vzdelávania podľa školského zákona,
* oboznámiť sa s výchovno-vzdelávacím programom školy a školským poriadkom,
* byť informovaný o výchovno-vzdelávacích výsledkoch svojho dieťaťa, na poskytnutie poradenských služieb vo výchove a vzdelávaní svojho dieťaťa
* ak majú rodičia pochybnosti o správnosti klasifikácie, môžu do troch dní odo dňa, kedy sa dozvedeli výslednú známku, požiadať riaditeľa školy, aby bol žiak preskúšaný pred komisiou.
* vstup zákonného zástupcu do budovy školy bude umožnený za týchto podmienok:

 a) zápis do knihy návštev

b) stretnutie s pedagogickým zamestnancom vopred dohodnuté

c) v mimovyučovacom čase

* zákonný zástupca žiaka vyjadruje súhlas so všetkými aktivitami v danom školskom roku jedným informovaným súhlasom.

**5. Povinnosti rodiča/zákonného zástupcu:**

**Rodič, alebo zákonný zástupca je povinný:**

* vytvoriť pre dieťa podmienky na prípravu na výchovu a vzdelávanie v škole a na plnenie školských povinností,
* dodržiavať podmienky výchovno-vzdelávacieho procesu svojho dieťaťa určené školským poriadkom školy,
* dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby,
* nahradiť škodu, ktorú žiak úmyselne zavinil,
* ak sa dieťa alebo žiak nemôže zúčastniť na výchove a vzdelávaní v škole, jeho zákonný zástupca je povinný oznámiť škole bez zbytočného odkladu príčinu jeho neprítomnosti. Za dôvod ospravedlniteľnej neprítomnosti dieťaťa alebo žiaka sa uznáva najmä choroba, prípadne lekárom nariadený zákaz dochádzky do školy, mimoriadne nepriaznivé poveternostné podmienky alebo náhle prerušenie premávky hromadných dopravných prostriedkov, mimoriadne udalosti v rodine alebo účasť dieťaťa alebo žiaka na súťažiach. Neprítomnosť žiaka v škole rieši Smernica o neprítomnosti žiakov na vyučovaní na SŠI Prakovce.
* neprítomnosť maloletého dieťaťa alebo žiaka, ktorá trvá najviac tri po sebe nasledujúce vyučovacie dni, ospravedlňuje jeho zákonný zástupca ; vo výnimočných a osobitne odôvodnených prípadoch škola môže vyžadovať lekárske potvrdenie o chorobe dieťaťa alebo žiaka alebo iný doklad potvrdzujúci odôvodnenosť jeho neprítomnosti. Ak neprítomnosť dieťaťa alebo žiaka z dôvodu ochorenia trvá dlhšie ako päť po sebe nasledujúce vyučovacie dni, predloží jeho zákonný zástupca potvrdenie od lekára.
* informovať školu o zmene zdravotnej spôsobilosti svojho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania
* zákonný zástupca je povinný komunikovať s pedagogickými zamestnancami a ostatnými zamestnancami školy korektne v súlade so zásadami slušného správania sa bez známok agresie, vyhrážania sa, bez slovných alebo fyzických útokov.

**5. Náplň práce týždenníkov:**

* pred vyučovaním utrieť tabuľu, pripraviť kriedu a ostatné potreby,
* na každej hodine hlásiť neprítomných,
* po skončení vyučovania utrieť tabuľu, uložiť pomôcky,
* dbať o estetické prostredie triedy, vrátane starostlivosti o kvety.

**6. Zabezpečenie ochrany majetku školy**

* + Učebné pomôcky a didaktickú techniku vyučujúci po použití uložia do uzamykateľných skriniek, prípadne skontrolujú či sú vypnuté PC a internaktívna tabuľa. Vyučujúci po ukončení poslednej vyučovacej hodiny a výchovnej činnosti v školskom klube detí zabezpečia uzatvorenie okien na učebniach. Upratovačka po vykonaní upratovacích prác skontroluje uzatvorenie okien na učebniach, kabinetoch a chodbe, uzamkne miestnosť, zborovňu a kľúče odloží na vyhradené miesto. Školník po skončení dennej prevádzky skontroluje uzatvorenie vody, okien v triedach a dielňach, sociálnych zariadeniach, uzamkne kotolňu. Vchod do budovy školy zamyká vedúca technicko- hospodárskeho úseku, prípadne služba na školskom internáte, poverený pracovník z technicko- hospodárskeho úseku. Školská jedáleň vychádza z režimu školy a pre svoju špecifickú činnosť a prevádzku má vypracovaný vlastný poriadok.

 **Článok II.**

 **ORGANIZÁCIA VYUČOVACIEHO DŇA**

* vyučovací proces sa riadi platným rozvrhom hodín, ktorý schválilo vedenie školy. Rozvrh hodín musí rešpektovať žiak, pedagogický aj nepedagogický zamestnanec.
* dopoludňajšie vyučovanie začína o 8.00 h a končí najneskôr 13.10 h. Medzi vyučovacími hodinami sú prestávky určené na oddych, prípravu na ďalšiu hodinu a desiatu. Rozpätie vyučovacích hodín je v súlade so špecifikami žiakov.
* priestory triedy otvára triedny učiteľ, popr. asistent učiteľa o 7.30 h. , Školský klub detí začína o 11.30 h. Žiak odchádza zo školského klubu detí v sprievode rodiča.
* v čase od 7.30 h. do 7.45 h. sa žiaci zdržiavajú v triede pod dozorom určeného pedagogického zamestnanca,
* o 7.45 h. sa žiaci v prítomnosti asistenta učiteľa prezujú samostatne,
* triedy sa vetrajú v priebehu vyučovania vždy za prítomnosti učiteľa (z bezpečnostných dôvodov). Je zakázané vykláňať sa z okien, sedieť na oknách, parapetných doskách.
* žiak si odloží obuv a vrchné oblečenie na svoje dopredu určené miesto.
* všetky požiadavky voči škole (potvrdenia, žiadosti a pod.) predkladajú rodičia /zákonní zástupcovia prostredníctvom triedneho učiteľa, resp. počas dohodnutých stránkových hodín riaditeľovi školy,
* informácie o prospechu a správaní žiaka podáva rodičom, alebo zákonným zástupcom triedny učiteľ na triednom aktíve Rodičovského združenia trikrát v priebehu školského roka, prípadne individuálne po telefonickom dohovore.

**Článok III.**

 **VÝCHOVNÉ OPATRENIA**

Výchovnými opatreniami sú pochvaly, iné ocenenia a opatrenia na posilnenie disciplíny žiakov.

 Návrh na udelenie pochvaly, iného ocenenia alebo opatrenia sa prerokuje v pedagogickej rade

 a informuje sa rodič/zákonný zástupca žiaka.

# Odmeny

# Žiakom školy sú poskytované tieto druhy odmien:

# 1. Individuálna ústna pochvala učiteľom, triednym učiteľom.

# 2. Pochvala pred žiackym zhromaždením, udelenie diplomu, vecnej odmeny – (napr.za vzornú

#  reprezentáciu školy, za umiestnenie v súťaži, za výborný prospech...) .

# 3. Pochvala pred triedou za vzorné plnenie úloh, za aktívne vystupovanie a reprezentáciu školy.

# 4. Pochvala riaditeľkou školy.

**Opatrenia na posilnenie disciplíny**

1. Individuálne napomenutie učiteľom, triednym učiteľom.
2. Pokarhanie žiaka učiteľom pred triedou (na polroka a na konci školského roka)
3. Pokarhanie žiaka riaditeľom školy pred triedou (na polroka a na konci školského roka ) Udelenie napomenutia a pokarhania triednym učiteľom a riaditeľom školy sa oznámi písomne rodičom.
4. Zníženie známky zo správania podľa zásad klasifikačného poriadku.
5. Preradenie žiaka na inú školu (len so súhlasom rodičov).
6. V prípade vážneho porušenia školského poriadku pedagóg, ktorý porušenie zistí, oznámi túto skutočnosť triednemu učiteľovi a v spolupráci s ním vyhotoví zápis o porušení školského poriadku, ktorý podpíšu všetci prítomní.
7. Oznam s predvolaním riaditeľky a na pohovor sa pošle zákonnému zástupcovi. O pohovore sa spíše záznam, kde sa uvedú riešenia problému. V prípade neochoty rodiča spolupracovať sa priestupok prerokuje na pedagogickej rade a uloží sa výchovné opatrenie.

**Riešenie výchovných problémov počas vyučovacieho procesu a v čase činnosti**

 **mimoškolských aktivít žiakov**

* Vzniknuté výchovné problémy budú všetci pedagogickí zamestnanci a ostatní zamestnanci školy, riešiť nasledovne:
	+ Nepedagogickí zamestnanci budú výchovný priestupok žiakov neodkladne hlásiť triednemu učiteľovi, službukonajúcemu učiteľovi, výchovnému poradcovi alebo vedeniu školy.
	+ Pedagogickí zamestnanci môžu pred riešením priestupku o probléme predbežne diskutovať s triednym učiteľom, s výchovným poradcom alebo s vedením školy.
* Každý problém sa musí objektívne prešetriť a vždy písomne zaznamenať. Každý učiteľ zhodnotí závažnosť problému a drobné prvotné porušenia školského poriadku rieši príslušný učiteľ ústnym individuálnym pohovorom so žiakom. O pohovore následne informuje triedneho učiteľa, ktorý si vedie evidenciu a problémy vyhodnocuje a rieši.
* Pri porušení školského poriadku, ktoré presahuje možnosť riešiť ho ústnym individuálnym pohovorom so žiakom, rieši problém príslušný učiteľ s triednym učiteľom a výchovným poradcom.
* Pri ďalšom opakovanom alebo závažnom porušení vnútorného poriadku školy, informuje príslušný učiteľ triedneho učiteľa. Triedny učiteľ ihneď konzultuje celý problém so žiakom a písomne predvolá rodiča žiaka na individuálny pohovor do školy. Spolu s rodičom vždy príde na pohovor aj žiak. Triedny učiteľ spolu s príslušným učiteľom vyhotoví písomný záznam z predvolania rodiča a následnej diskusie, ktorý dá podpísať účastníkom pohovoru. Originál si ponechá, jednu kópiu odovzdá rodičovi žiaka. V prípade, ak rodič odmietne podpísať záznam, učiteľ ho požiada o písomné vyjadrenie k problému, ktoré rodič vlastnoručne napíše a podpíše. V prípade, ak aj to rodič odmietne, učiteľ v poznámke záznamu zaškrtne jeho odmietnutie a požiada k tomu rodiča o podpis.
* Pri ďalšom opakovanom závažnom výchovnom probléme informuje triedny učiteľ riaditeľa školy, ktorá predvolá rodičov žiaka spolu so žiakom na pohovor. Pohovoru sa okrem nich zúčastnia aj triedny učiteľ a výchovný poradca, prípadne aj príslušný učiteľ, ktorý začal riešiť výchovný problém. Celý problém sa objektívne prešetrí výpoveďami, prípadne sa doloží predchádzajúcimi záznamami. Na príslušnom písomnom zázname oznámi riaditeľ školy rodičovi návrh výchovného opatrenia. Zápis všetci účastníci podpíšu, kópiu dostane aj rodič žiaka.
* Pri objektívnom prešetrovaní problémov môže požiadať príslušný učiteľ, triedny učiteľ a riaditeľ školy o písomné výpovede ďalších žiakov – svedkov udalosti, aby sa predišlo manipulácii svedeckých výpovedí žiakov a následným konfliktom s rodičmi žiakov.
* Na štvrťročných pedagogických radách navrhuje písomné oznámenia o porušení školského poriadku školy triedny učiteľ. Každé oznámenie musí byť doložené predchádzajúcim písomným záznamom triedneho učiteľa o pohovore s rodičom a podpisom rodiča.
* Na polročných pedagogických radách navrhuje triedny učiteľ hodnotenie správania žiaka, a to po prerokovaní s učiteľmi, ktorí v triede vyučujú. Hodnotenie správania žiaka po prerokovaní v pedagogickej rade schvaľuje riaditeľ školy.
* Pochvaly a iné výchovné opatrenia sa zaznamenávajú v triednom výkaze. Udelenie zníženého stupňa zo správania sa odôvodní v triednom výkaze.
* Neuzavreté výchovné problémy sa posúvajú na riešenie do najbližšieho hodnotiaceho obdobia alebo na mimoriadnu pedagogickú radu.
* Ak vznikne podozrenie, že žiak je pod vplyvom omamnej látky, zabezpečí vedenie školy poskytnutie prvej pomoci, oznámenie rodičovi a privolanie zdravotnej starostlivosti. Ďalšie riešenie zdravotného stavu preberá zdravotnícke zariadenie.

 Hodnotenie a klasifikácia sa riadi platným Metodickým pokynom pre žiakov v ZŠ.

 **Ochranné opatrenia**

* Ak žiak svojim správaním a agresivitou ohrozuje bezpečnosť a zdravie ostatných žiakov, ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľka školy, môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľka školy bezodkladne privolá:
	+ zákonného zástupcu
	+ zdravotnú pomoc
	+ Policajný zbor
* Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľka školy písomný záznam.

**Článok IV.**

 **PREVENCIA PATOLOGICKÉHO SPRÁVANIA ŽIAKOV**

1. Bezpečnosť a ochrana zdravia

Škola pri výchove a vzdelávaní, pri činnostiach priamo súvisiacich s výchovou a vzdelávaním a pri poskytovaní služieb - prihliada na základné fyziologické potreby detí a žiakov, (organizácia vyučovania, rozvrh hodín)

* vytvára podmienky na zdravý vývin žiakov a na predchádzanie sociálnopatologických javov, zaisťuje bezpečnosť a ochranu zdravia žiakov,
* poskytuje nevyhnutné informácie na zaistenie bezpečnosti a ochrany zdravia žiakov,
* vedie evidenciu školských úrazov detí a žiakov, ku ktorým prišlo počas výchovnovzdelávacieho procesu a pri činnostiach organizovaných školou; pri vzniku školského úrazu vyhotovuje záznam o školskom úraze.
1. Ochrana pred sociálnopatologickými javmi

DROGY

Škola plní úlohu školského poradenstva, kde je určený koordinátor prevencie socláno - patologických javov, ktorý spolupracuje s výchovným poradcom školy a ostatnými triednymi učiteľmi. Škola zabezpečuje koordináciu prevencie a poskytuje preventívne konzultácie žiakom a ich zákonným zástupcom.

Škola spolupracuje s preventívnymi poradenskými zariadeniami, zaoberajúcimi sa prevenciou (Pedagogicko – psychologická poradňa)

Škola uplatňuje v oblasti ochrany a prevencie žiakov pred sociálno – patologickými javmi a omamnými látkami v súlade s Pedagogicko – organizačnými pokynmi Ministerstva školstva, vedy, výskumu a športu a Národným programom boja proti drogám tieto opatrenia:

DISKRIMINÁCIA, NÁSILIE

Škola plní funkciu poradenstva a zabezpečuje prevenciu. Výchovný poradca koordinuje spolu s triednymi učiteľmi všetky akcie zamerané na prevenciu proti diskriminácii a násiliu. Minimálne raz ročne výchovný poradca spolu s triednymi učiteľmi zisťuje medzi žiakmi prejavy diskriminácie a šikanovania. Triedni učitelia majú v svojich plánoch činnosti zahrnutú problematiku diskriminácie a boja proti násiliu. Škola spolupracuje aj s CPPPaP v Gelnici a PZ SR v Gelnici a Spišskej Novej Vsi a v prípade zistenia výskytu nežiaducej diskriminácie postupuje podľa nasledujúcich krokov:

a) Pohovor s postihnutým žiakom – zabezpečí výchovný poradca

b) Pohovor so žiakmi prejavujúcimi diskrimináciu resp. násilie voči spolužiakovi (výchovný poradca)

c) V prípade potreby kontaktuje škola CPPPaP, v spolupráci s ktorou zabezpečuje pravidelné stretnutia triedy s psychológom.

d) Pri závažnom prejave diskriminácie resp. použitia násilia voči spolužiakovi škola postupuje v zmysle školského poriadku.

Pedagogickí zamestnanci školy spolupracujú vzájomne na rôznych preventívnych aktivitách s cieľom zabrániť patologickému správaniu žiakov. Škola na zabránenie patologických prejavov správania realizuje nasledovné:

* spolupráca s poradenskými zariadeniami CPPPaP, CŠPP, výchovný poradcom školy
* oboznámenie žiakov a rodičov so Smernicou proti šikanovaniu na začiatku každého školského roka,
* pedagogický dozor počas prestávok, kontrola spoločných a sociálnych priestorov, ktorú vykonávajú v priebehu celého vyučovania pedagogickí zamestnanci,
* účasť na podujatiach výchovného charakteru s protidrogovou problematikou,
* organizovanie športových súťaží s cieľom plnohodnotného využívania voľného času,
* organizovanie mimoškolských aktivít v rámci krúžkovej činnosti.

 **Článok V.**

 **Starostlivosť o ochranu zdravia a bezpečnosť**

* žiak je povinný počas vyučovania, prestávok, ako i na podujatiach organizovaných školou chrániť svoje zdravie a zdravie spolužiakov,
* všetci žiaci sú so zásadami bezpečnosti a ochrany zdravia v škole preukázateľne oboznámení na začiatku školského roka triednym učiteľom v zošite o bezpečnosti a správaní sa na vyučovaní. Každý žiak je povinný dodržiavať všeobecné zásady bezpečnosti a ochrany zdravia a rešpektovať usmernenia učiteľov na predchádzanie úrazom,
* všetci žiaci školy sú povinní rešpektovať dozor konajúcich učiteľov školy,
* žiak dôsledne dodržiava hygienické zásady - dôsledne si umyje ruky po použití WC i pred každým jedlom,
* pred začatím činnosti, pri ktorej vzniká riziko úrazu, pedagóg je preukázateľne povinný poučiť a upozorniť žiakov na ich možné nebezpečenstvo vzniku úrazu zápisom do zošita (bezpečnosť pri práci),
* prvú predlekársku pomoc je povinný poskytnúť každý zamestnanec školy, prípadne zabezpečiť prostredníctvom zdravotníka,
* ak žiak utrpel úraz, musí o tom informovať zodpovedného pedagogického zamestnanca / vyučujúceho, dozor konajúceho, triedneho , vychovávateľku.../,
* pedagóg, ktorý poskytol prvú predlekársku pomoc žiakovi je povinný o úraze alebo onemocnení informovať rodičov žiaka,
* triedny učiteľ musí mať prefotenú kartičku poistenca každého žiaka v triede,
* každý školský úraz treba evidovať v knihe školských úrazov a každé ošetrenie úrazu je povinné zapísať do zošita ošetrení úrazov,
* ak úraz žiaka alebo iné zhoršenie zdravotného stavu si vyžaduje neodkladnú lekársku pomoc, škola zabezpečí pre žiaka pedagogický doprovod, ktorý podá ošetrujúcemu lekárovi informácie o vzniku a príčinách úrazu a informáciu o poskytnutej predlekárskej prvej pomoci.
* žiaci sa chránia pred nákazlivými chorobami osobnou hygienou. Každý žiak ZŠ je povinný mať zdravotné vrecko, ktoré obsahuje mydlo, uterák a toaletný papier. Ruky si umýva vždy po použití WC a pred jedlom. Uterák si pravidelne vymieňa, minimálne raz za mesiac. Všetci žiaci sú so zásadami bezpečnosti a ochrany zdravia oboznámení na začiatku školského roka triednym učiteľom.
* za bezpečnosť žiaka na vyučovaní zodpovedá učiteľ v triede alebo dozor konajúci učiteľ. Všetci žiaci sú povinní ich rešpektovať. Žiak je povinný počas prestávok, vyučovania ako i na podujatiach organizovaných školou chrániť svoje zdravie a zdravie svojich spolužiakov. Žiakom sú zakázané všetky činnosti, ktoré sú zdraviu škodlivé – fajčenie, pitie alkoholických nápojov, používanie škodlivých látok.
* pred odchodom na spoločenskú akciu alebo pri podozrení na prechovávanie omamných látok (cigarety, alkohol, drogy) môže vyučujúci skontrolovať obsah školskej tašky alebo batožiny žiaka.
* pri prechode žiakov z budovy na ihrisko a pri ceste späť vykonáva dozor vyučujúci telesnej výchovy alebo zastupujúci učiteľ. Pri vychádzkach žiakov dbá o bezpečnosť nad žiakmi vyučujúci.
* žiak dbá v škole o svoju vlastnú hygienu, v triede na určenom mieste má uložené hygienické vrecko.
* na hodiny telesnej výchovy sa žiaci prezliekajú v triedach a odchádzajú v sprievode vyučujúceho. Na konci vyučovacej hodiny opäť prichádzajú v sprievode vyučujúceho do triedy, kde sa prezlečú a skontrolujú všetky veci. Žiaci si nosia čistý cvičebný úbor a športovú obuv, ktorá im umožňuje bezpečné cvičenie. Cvičebný úbor si z hygienických dôvodov odnášajú domov na konci týždňa. Ak žiak nemôže zo zdravotných dôvodov cvičiť jeden týždeň a kratšie, prinesie ospravedlnenie od zákonného zástupcu. Pokiaľ nemôže cvičiť dlhšie ako týždeň, musí vyučujúcemu predložiť ospravedlnenie od lekára.

 **Článok VI.**

 **Starostlivosť o uČebnice, učebné pomôcky a školské zariadenie,**

 **budovu a okolie školy**

* žiak je povinný šetriť školskú budovu, všetko vonkajšie a vnútorné zariadenie,
* platí zákaz popisovania stien v triedach, učebniach, sociálnych zariadeniach,
* akékoľvek poškodenie z nedbanlivosti alebo úmyselné poškodenie (steny, dvere, WC, nábytok a pod.) je žiak alebo jeho zákonný zástupca povinný v plnej miere uhradiť alebo dať na vlastné náklady do pôvodného stavu,
* ak žiak v priebehu šk. roka poškodí alebo stratí učebnicu, musí ju nahradiť novou.
* kolektívy tried sa v kmeňových triedach starajú o estetickú úpravu triedy a sústavnú kontrolu stavu žiackeho nábytku (stoličky, stoly) a ostatného inventáru triedy.

 **Článok VII.**

 **PEDAGOGICKÍ A NEPEDAGOGICKÍ ZAMESTNANCI ŠKOLY**

* pedagogický a nepedagogický zamestnanec školy má štatút chránenej osoby, podľa zákona č. 300/2005 Trestného zákona, v znení neskorších predpisov,
* ak sa pedagogický alebo nepedagogický zamestnanec školy stal obeťou činu, o ktorom dôvodne predpokladá, že ide o trestný čin, môže podať trestné oznámenie podľa zákona č. 301/2005 Z. z. Trestného poriadku v znení neskorších predpisov,
* trestné oznámenie možno urobiť písomne, ústne do zápisnice na miestnom útvare Policajného zboru,
* pedagogický a nepedagogický zamestnanec školy má právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia, svojho mena a prejavov osobnej povahy. Podobizne, obrazové snímky a obrazové a zvukové záznamy sa smú vyhotoviť alebo použiť len s jeho privolením. V opačnom prípade má právo na ukončenie porušovania svojich práv, primerané zadosťučinenie a náhradu škody. Týchto nárokov sa môže domôcť v civilnom sporovom konaní žalobou podanou na súde, v obvode ktorého má bydlisko. Môže tiež podať žalobu na súde, v obvode ktorého má bydlisko žalovaný alebo na súde v obvode, ktorého došlo ku skutočnosti, ktorá ho poškodila alebo mu spôsobila nemajetkovú ujmu.

 **DOCHÁDZKA ŽIAKOV DO ŠKOLY**

* žiak je povinný dochádzať na vyučovanie a ostatné podujatia školy pravidelne a načas,
* vyučovanie a podujatia školy môže žiak vymeškať pre chorobu, vážnu udalosť v rodine, pre veľmi nepriaznivé počasie a nepredvídané dopravné pomery,
* ak žiak chýba na vyučovaní z vopred známych dôvodov, je povinný včas oznámiť to triednemu učiteľovi. Ak ostal doma pre vopred známu príčinu bez oznámenia, triedny učiteľ nemusí vymeškané hodiny ospravedlniť,
* z určitých závažných dôvodov môže zákonný zástupca žiaka požiadať o uvoľnenie z vyučovania i na niekoľko dní. Do piatich dní uvoľniť žiaka je v kompetencii triedneho učiteľa. Na viac dní po predložení žiadosti môže uvoľniť žiaka riaditeľka školy,
* ak žiak ostane doma pre nepredvídanú príčinu, rodičia sú povinní oznámiť triednemu učiteľovi príčinu neprítomnosti do 24 hod,
* každú neúčasť na vyučovaní je žiak povinný ospravedlniť hodnoverným dokladom alebo písomným ospravedlnením rodiča (zákonného zástupcu žiaka),
* za neospravedlnené hodiny môže byť žiak potrestaný zníženou známkou zo správania alebo podaním oznámenia na rodičov na Úrad práce sociálnych vecí a rodiny

**1.Príchod žiakov do školy**

* žiaci na vyučovanie prichádzajú najneskôr o 7,50 hod., aby pred začatím hodiny boli na svojom mieste s pripravenými učebnými pomôckami,
* budova školy sa ráno uzavrie o 8,00 hod.
* žiaci, ktorí prídu skôr ako je stanovený začiatok vyučovania nesmú sa zdržiavať v budove školy,
* žiak si pred vstupom do budovy školy dôkladne očistí obuv a odoberie sa do šatňových priestorov, kde si odloží vrchný odev, prezuje sa do zdravotne vyhovujúcich prezuviek, uloží si topánky.
* žiak prichádza do triedy v sprievode svojho rodiča alebo zákonného zástupcu,
* zodpovednosť za žiaka učiteľ a asistent učiteľa školy preberá až od momentu jeho prevzatia od rodiča do triedy,
* učiteľ a asistent učiteľa prevezme žiaka do triedy len v stave, ktorý neohrozuje jeho vlastnú bezpečnosť, bezpečnosť iných žiakov, pedagogických zamestnancov alebo nepedagogických zamestnancov a svojím problémovým správaním nenarúša priebeh výchovno-vzdelávacej činnosti. Ak učiteľ alebo asistent učiteľa pri preberaní žiaka do triedy vyhodnotí správanie žiaka ako výrazne problémové, má právo neprevziať žiaka na vyučovanie až do pominutia uvedeného stavu.

**2.Správanie sa žiakov počas vyučovania a prestávok**

* cez prestávky sa žiaci zdržiavajú v triede,
* za priaznivého počasia si žiaci nechajú osobné veci v triede a odchádzajú na prestávku na školský dvor pod dozorom triedneho učiteľa a asistenta učiteľa, ktorý nesmú svojvoľne opustiť,
* papiere a rôzne odpadky odhadzujú žiaci do košov. Je zakázané rozhadzovať odpadky po chodbách, záchodoch, hádzať do záchodových mís, pisoárov a umývadiel,
* akékoľvek presuny žiakov zabezpečujú vyučujúci.
* na začiatku vyučovania pozdravia žiaci učiteľa povstaním z lavíc.
* počas veľkej prestávky trávia čas na chodbách a riadia sa pokynmi dozorkonajúceho učiteľa, v prípade priaznivého počasia odchádzajú na školský dvor.
* počas malých prestávok si žiaci odkladajú pomôcky z predchádzajúcej vyučovacej hodiny a pripravujú si pomôcky na ďalšiu hodinu.
* cez prestávku sa žiaci zdržujú v priestoroch WC len nevyhnutne potrebný čas a svojím správaním nesmú ohroziť svoju bezpečnosť a ani bezpečnosť iných.
* počas prestávok je zakázané naháňať sa, biť sa, behať a skákať po laviciach, kričať a inak sa neslušne správať, a tak ohrozovať svoju bezpečnosť a bezpečnosť ostatných.
* žiak rešpektuje zákaz fajčenia, používania alkoholických nápojov, drog a iných omamných látok v škole i v celom areáli školy. Prinesenie cigariet, alkoholu, drog, prípadne iných omamných látok do areálu školy sa považuje za hrubé porušenie školského poriadku.
* po dovŕšení 14. roku života je žiak trestnoprávne zodpovedný za svoje činy. To znamená, že priestupky a prečiny bude riešiť polícia a budú zaznamenané v jeho registri trestov.

**3.Odchod žiakov zo školy**

* po skončení poslednej vyučovacej hodiny si každý žiak uloží svoje veci do aktovky, prípadne na miesto na to určené, očistí si svoje pracovné miesto a okolie od papierov a iných nečistôt a vyloží stoličku na lavicu,
* žiak po skončení vyučovania alebo pri odchode zo školského klubu detí odchádza z triedy v sprievode svojho rodiča alebo zákonného zástupcu, ktorý od momentu prevzatia dieťaťa z triedy preberá zaň plnú zodpovednosť.

 **Článok VIII.**

 **KOMISIONÁLNE SKÚŠKY, OPRAVNÉ SKÚŠKY**

1. Žiak môže byť po rozhodnutí riaditeľom školy klasifikovaný na základe výsledkov komisionálnej skúšky ak:
* zákonný zástupca požiada o preskúšanie žiaka,
* na podnet riaditeľa školy i v prípade zameškania v jednom klasifikačnom období viac ako 1/3 z odučeného počtu hodín v danom predmete,
* je skúšaný v náhradnom termíne,
* koná opravné skúšky,
* v prípade oslobodenia žiaka od povinnosti dochádzať do školy,
* pri plnení osobitného spôsobu školskej dochádzky,
* pri individuálnom vzdelávaní podľa § 24.
1. Žiak, ktorý má na konci druhého polroku nedostatočný prospech najviac z dvoch predmetov, môže rodič/zákonný zástupca požiadať riaditeľa školy o vykonanie opravnej skúšky. Riaditeľ školy môže nepovoliť žiakovi opravnú skúšku, ak má žiak na konci klasifikačného obdobia zníženú známku zo správania a prospechový priemer horší než 3,00.

 **Článok IX.**

 **Školský klub detí (ŠKD)**

* žiak je do ŠKD prijatý na základe prihlášky do ŠKD vyplneného rodičmi a po uhradení stanoveného poplatku.
* začiatok činnosti v ŠKD : popoludňajšia činnosť: 11,30 hod.- 15,30 hod.
* rodič musí písomne oznámiť vychovávateľovi ŠKD a asistentovi učiteľa osoby, ktoré môžu žiaka v prípade potreby z ŠKD vyzdvihnúť. Ak nemá vychovávateľ, takúto informáciu, dieťa môže vyzdvihnúť výlučne rodič/zákonný zástupca. Ak žiak odchádza z ŠKD samé, rodič písomne určí čas odchodu, v prípade zmeny času je povinný písomne oznámiť túto skutočnosť
* na žiaka ŠKD sa v plnom rozsahu vzťahuje Školský poriadok, časť povinnosti žiaka
* pri nedodržiavaní Školského poriadku môže byť žiak z ŠKD vylúčený.

 **ZÁVEREČNÉ USTANOVENIE**

* triedni učitelia sú povinní oboznámiť so Školským poriadkom žiakov školy, taktiež aj ich rodičov a vyhotoviť písomný záznam o poučení,
* súčasťou Školského poriadku je aj Smernica k prevencii a riešeniu šikanovania žiakov
* súčasné znenie Školského poriadku je záväzné pre všetkých pedagogických a nepedagogických zamestnancov a žiakov školy. Ide však o dokument, ktorý je možné dopĺňať na základe pripomienok pedagogických a nepedagogických zamestnancov, popr. aj rodičov. Každá pripomienka bude vyhodnotená a prerokovaná na pedagogickej rade.
* **Školský poriadok nadobúda účinnosť 2.9.2021 a bol prerokovaný na Pedagogickej rade dňa 31.8.2021.**

V Prakovciach 31. 08. 2021

 PaedDr. Drahoslava Vaščáková

 Riaditeľka školy